
E L Ő T E R J E S Z T É S

Sülysáp Város Önkormányzata Képviselő-testületének
2017. szeptember 21-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2017. (IX. 21.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2017. szeptember 14.

Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2017. augusztus 24-ei ülése óta 5 képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	81/2017
	2017-05-25
	2016. évi belső ellenőrzési jelentés alapján intézkedés
	2017-08-31
	végrehajtva

	88/2017
	2017-05-25
	Kossuth Lajos u. 204. szám alatti ingatlan értékesítése
	2017-08-31
	telekalakítás megtörtént, szerződéskötés folyamatban

	123/2017
	2017-08-24
	Sülysápi Csicsergő Óvoda gyógypedagógusi létszámfejlesztése
	2017-09-01
	végrehajtva

	135/2017
	2017-08-24
	Kókai út 19. szám alatti bérlakás bérlőkijelölése
	2017-08-30
	végrehajtva

	140/2017
	2017-08-24
	Gólyahír Bölcsőde megbízott vezető megbízása
	2017-09-01
	végrehajtva


II. Tájékoztató az előző ülés óta történt fontosabb eseményekről
Napelempark projekt: A napelempark beruházással kapcsolatban a SACSE által jelzett aggodalom okán ismételt helyszíni bejárásra került sor augusztus utolsó hetében, ahol a csillagda működését esetlegesen veszélyeztető felvetésekre a beruházó megnyugtató választ adott. A további, a helyszínen meg nem válaszolható kérdésekkel kapcsolatban pedig javasolta az egyesület által megfogalmazott igényeket szerződésben rögzíteni. Megjegyzendő azonban, hogy az egyesület által az infrakamera-oszlopok magasságkorlátozására vonatkozóan állított feltétel – miszerint azok ne legyenek magasabbak a napelemek tartószerkezeténél – véleményem szerint nem teljesíthető, hiszen ezzel funkcióját veszítené a kamerarendszer, ami biztonsági kérdéseket vetne fel. Mindenesetre a beruházótól azt kértük, hogy azt az oszlopmagasságot alkalmazza, ami még a biztonsági szempontokat figyelembe véve is elfogadható, de nem túl magas ahhoz, hogy az zavaró legyen a csillagda szempontjából.
Konyhafelújítás: A központi főzőkonyha felújítása szeptember első napjaira elkészült, szeptember 4-ére pedig a konyha teljes visszaköltözése megvalósulhatott. Az első nagy létszámú étkezési igény szeptember 4-ére esett, e napra még külső szállítótól rendeltük meg az ebédet, azonban szeptember 5-én már a felújított konyhán készült az étel.
Energetikai beruházás: A Szent István Általános Iskolában és a Móra Ferenc Általános Iskolában zajló energetikai beruházások egyelőre még nem fejeződtek be teljeskörűen, azonban szeptember 1-jén mindkét intézményben fennállt minden feltétel ahhoz, hogy a tanév rendben megkezdődhessen. Szeptember 1-jére lényegében minden belső munka elkészült mindkét épületben, azonban külső munkák maradtak még hátra, ezeket várhatóan szeptember végéig fejezi be a kivitelező.
Ugyanezen projekthez kapcsolódóan kell megemlíteni a Kossuth Lajos utcai rendelő felújítását, ahol szeptember 30-án szombaton kezdenék a munkálatokat a nyílászárók cseréjével, ami – a visszajavításokkal együtt – várhatóan október 4-éig tart. Ez három munkanapot érint, amelyekkel kapcsolatosan hamarosan egyeztetünk doktor úrral. Azt követően a külső munkálatok már nem fogják zavarni a működést.

Helyi autóbuszos közlekedés: Szeptember 7-én aláírtuk a közszolgáltatási szerződést a M-BUSSAL Kft.-vel. 

Losonczi utcai rendelő felújítása: A kivitelező a szeptember 11-ével kezdődő héten megkezdte a rendelő felújítását, ami a szerződés szerint október végéig tart. Várhatóan november elején fog tudni visszaköltözni az épületbe az I. számú háziorvosi körzet, valamint az orvosi ügyelet, melyek addig a gázművektől vásárolt Szent István tér 17/c. szám alatti épületben működnek. 

Belterületi utak felújítása: A közbeszerzési pályázat keretében a szeptember 11-ei határidőre 5 ajánlat érkezett. Mindkét részajánlat tekintetében a HEDO Kft. ajánlata volt a legkedvezőbb, azonban jelenleg még zajlik az ajánlatellenőrzés a közbeszerzési szakértő által, és várhatóan hiánypótlásra is szükség lesz az ajánlatadó részéről.

Mentési pont: Szeptember 12-én ismételt helyszíni bejárást tartottunk az OMSZ munkatársával. A bejárást követően az OMSZ által delegált személy jóváhagyólag nyilatkozott a Fő utcai helyszínről is, azaz várhatóan nem lesz akadálya a mentési pont, majd a későbbiekben a mentőállomás itteni elhelyezésének.

Templom utcai felújítás: A kivitelező tájékoztatása szerint szeptember 22-ére elkészülnek minden munkával és a műszaki átadásra is sor kerül addig. 

Sülysáp, 2017. szeptember 14.


Horinka László s.k.

